Pa-wees verdoof nie sy Loftus-pyn | Netwerk24
Pa-wees verdoof nie sy Loftus-pyn
Deur Stephen Nell 23 April 2019 18:09
"Ek is in die wolke," sê Pieter-Steph du Toit. "Dit gee jou perspektief. Die seuntjie se geboorte is 'n ongelooflike voorreg. Ek kan nie gelukkiger wees nie. Rugby is 'n beroep en jy het 'n verantwoordelikheid teenoor mense daar buite, jouself en die span, maar jy het ook 'n lewe buite rugby. Dis vir my baie belangrik,"
Pieter-Steph du Toit wys hoe die Stormers Saterdag teen die Bulle op Nuweland moet maak. Foto: Gallo Images
Ten spyte van die vreugde van ouerskap dra die skitterende Springbok-flank nietemin steeds soos elke ander Stormer en ondersteuner 'n tikkie seer saam – die pyn van die slae van 3-40 wat hulle in die eerste naweek van die Superreeks teen die Bulle op Loftus op die lyf geloop het.
Al sê die Stormers dit nie hardop nie, sal dit beslis as motivering vir Saterdag se herontmoeting tussen die aartsvyande op Nuweland dien.
"Ja, dis in ons agterkoppe," sê Du Toit oor die skandes wat die Stormers in die eerste wedstryd van hul veldtog gemaak het.
"Vandag was maar taai, want die ouens is teleurgesteld oor die naweek. Ondersteuners sê egter vir jou dat, ongeag wat in jou veldtog gebeur, jy net die Bulle móét klop. Dit wys hoe spesiaal 'n wedstryd teen die Bulle is.
"Ons gaan alles insit. Mense betaal om te kyk hoe ons speel en ons het 'n verantwoordelikheid teenoor hulle."
Die Stormers het Saterdag met 17-19 teen die Brumbies verloor.
Die Kapenaars behoort 'n sterker span as in die eerste ronde op Loftus op die veld te stoot. Toe was twee Springbok-ysters – die slot Eben Etzebeth en die loskopstut Steven Kitshoff – weens beserings afwesig.
Etzebeth en JD Schickerling – die Stormers se voorkeurslotpaar – keer vandeesweek terug.
"Hulle is sleutelspelers wat vir ons selfvertroue en energie bring. Dit gaan vir ons 'n yslike hupstoot wees," sê Du Toit.
Vir die Stormers – en dalk veral vir hul afrigter, Robbie Fleck – lê twee groot naweke voor, met wedstryde teen die Bulle en daarna die Jaguares in Buenos Aires voor 'n loslootjie.
Verloor die Kapenaars Saterdag kan hulle tot nege punte agter die Pretorianers in die Suid-Afrikaanse groep wees. 'n Oorwinning sal egter verseker dat hulle óf in die Bulle se nekke blaas óf selfs verbysteek.
Du Toit besef ook dat die Stormers te doen gaan kry met 'n span wat opskietverdediging baie goed onder die knie het. Op Loftus kon die Stormers dadels op die aanval uitrig.
"Die Bulle het 'n goeie verdedigingstelsel en lynspoed. Ons beplan daarvoor. Hopelik kan ons hierdie keer net by die plan hou en drieë druk," sê hy.